Yesu ba zugba a nɔ konɛ e ba fiɛɛ Mawu Matsɛ Yemi ɔ he sane kpakpa a. Yehowa ha Yesu mumi klɔuklɔu konɛ e kɛ pee nyakpɛ níhi, konɛ nihi nɛ a na níhi nɛ e maa pee ke e ba ye Matsɛ. E nyɛ nɛ e tsa hiɔ fɛɛ hiɔ. He fɛɛ he nɛ e maa ya a, hiɔtsɛmɛ baa e ngɔ nɛ e tsaa mɛ tsuo. E bli nihi nɛ a hɛ ngmɛ yu ɔ a hɛ ngmɛ, e ha nihi nɛ a tue nui nɔ́ ɔ hu bɔni nɔ́ numi, e ha nɛ nihi nɛ a hule loo a kplɔ ɔ bɔni nyɛɛmi, nɛ e ha nihi nɛ mumi yayamihi ngɛ mɛ haoe ɔ ye a he. Ke nihi pɛtɛ e tade ɔ nya po, a náa tsami. He fɛɛ he nɛ Yesu yaa a, nihi nyɛɛɔ e se. Se ke e suɔ kaa lɛ pɛ e ya hi he ko po ɔ, e fiee we nɔ ko kɛ ji e kasa mi kɔkɔɔkɔ.
Be ko ɔ, ni komɛ ngɔ nyumu ko nɛ e hule kɛ ba we ko nɛ Yesu ngɛ mi ɔ mi. Se nimli babauu ngɛ we ɔ mi, lɔ ɔ he ɔ, a nyɛ we nɛ a sɛ we ɔ mi. Enɛ ɔ he ɔ, a hia tsu ɔ yi mi nɛ a je puɔ ngɛ lejɛ ɔ, nɛ a ngmɛɛ hiɔtsɛ ɔ he bɔɔbɔɔbɔɔ kɛ su Yesu he. Kɛkɛ nɛ Yesu de nyumu ɔ ke: 'Tee si nɛ o nyɛɛ.' Benɛ e te si nɛ e nyɛɛ ɔ, e pee ni ɔmɛ nyakpɛ.
Be kpa ko hu nɛ Yesu yaa kɔpe ko mi ɔ, e na nyumuhi nyɔngma nɛ a ji kpititsɛmɛ. A daa si ngɛ tsitsaa nɛ a wo a gbi nɔ kɛ ngɛ dee ke: 'Yesu, moo ye bua wɔ!' Ngɛ jamɛ a be ɔ mi ɔ, kpititsɛmɛ be he blɔ kaa a maa ya nihi a kasa nya. Yesu de mɛ ke a ya sɔlemi we ɔ kaa bɔ nɛ Yehowa Mlaa a tsɔɔ kaa kpititsɛmɛ nɛ a pee ke a tsa mɛ ɔ. Benɛ a ngɛ blɔ nɔ kɛ yaa a, a na kaa a ná tsami. Kpititsɛmɛ ɔmɛ a kpɛti nɔ kake na kaa e ná tsami, nɛ e kpale e se kɛ ya na Yesu si, nɛ e je Mawu yi. Ngɛ ni nyɔngma amɛ a kpɛti ɔ, nyumu nɛ ɔ pɛ nɛ e ya na Yesu si.
Yo ko nɛ e be he wami jeha 12 ngɛ hlae nɛ e ná tsami. E gu nihi fuu a kpɛti ngɛ Yesu se nɛ e ya pɛtɛ Yesu tade ɔ nya. Amlɔ nɔuu nɛ e ná tsami. Benɛ e ba jã a, Yesu bi ke: "Mɛnɔ ta ye he ɔ?" Yo ɔ ye gbeye, se e je ni ɔmɛ a kpɛti nɛ e ba tu anɔkuale. Yesu wo e bua nɛ e de lɛ ke: 'Biyo, yaa ngɛ tue mi jɔmi mi.'
Ma nɔkɔtɔma ko nɛ a tsɛɛ lɛ ke Yairo kpa Yesu pɛɛ ke: 'Moo ba ye we ɔ mi! Ye biyo wayoo ɔ be he wami.' Se jokuɛ yoyo ɔ gbo loko Yesu ya su Yairo we ɔ mi. Benɛ Yesu ya su lejɛ ɔ, nihi fuu kɛ jokuɛ ɔ weku li ngɛ ya foe. Yesu de mɛ ke: 'Nyɛ ko fo ya; mahe kɛkɛ e ngɛ hwɔe.' Lɔ ɔ se ɔ, e pɛtɛ jokuɛ yoyo ɔ nine he nɛ e de ke: "Jokuɛ yoyo, tee si!" Amlɔ nɔuu ɔ, e te si nɛ Yesu de e fɔli ɔmɛ ke a ha jokuɛ ɔ nɔ́ ko nɛ e ye. Moo hyɛ bɔ nɛ e fɔli ɔmɛ a bua maa jɔ ha!
'Mawu ngɔ mumi klɔuklɔu kɛ he wami kɛ pɔ lɛ nu, nɛ e ya kpa zugba a tsuo nɔ, nɛ e pee kpakpa, nɛ e tsa nihi tsuo nɛ Abosiami ngɛ mɛ yi mi wae ɔ, ejakaa Mawu piɛɛ e he.'—Ní Tsumi 10:38